b"\n_START_ARTICLE_\nUncharted 3: Drake's Deception\n_START_SECTION_\nHandling\n_START_PARAGRAPH_\nNathan \xc2\xabNate\xc2\xbb Drake og Victor \xc2\xabSully\xc2\xbb Sullivan g\xc3\xa5r inn p\xc3\xa5 en pub i London for \xc3\xa5 m\xc3\xb8te en mann ved navn Talbot, som er interessert i \xc3\xa5 kj\xc3\xb8pe Nates ring som en gang i tiden tilh\xc3\xb8rte hans (Nates) forfar Sir Francis Drake. Nate og Sully anklager Talbot for \xc3\xa5 fors\xc3\xb8ke \xc3\xa5 lure dem med forfalskede sedler, og en sl\xc3\xa5sskamp oppst\xc3\xa5r. P\xc3\xa5 utsiden av puben m\xc3\xa5tte de se seg sl\xc3\xa5tt av Charlie Cutter, en mann som synes \xc3\xa5 v\xc3\xa6re leder for gjengen. S\xc3\xa5 ankommer Katherine Marlowe, en av Talbots klienter, og stjeler Drakes ring, f\xc3\xb8r Nate og Sully blir skutt. I et flashback fra 20 \xc3\xa5r tidligere m\xc3\xb8ter man en 14 \xc3\xa5r gammel Nathan Drake som utforsker et museum i Cartagena i Colombia, p\xc3\xa5 utkikk etter Sir Francis Drakes ring. S\xc3\xa5 ser man en 20 \xc3\xa5r yngre Sully, som enda ikke kjenner Nate, som jobber for Marlowe og skal skaffe henne ringen. Nate blir fakket av Marlowe og agentene hennes, men Sully redder ham og tar gutten som sin protesj\xc3\xa9._NEWLINE_Tilbake i n\xc3\xa5tiden blir det avsl\xc3\xb8rt at det hele var et vel gjennomf\xc3\xb8rt oppsett av Nate og Sully for \xc3\xa5 spore opp Marlowe, og at Cutter virkelig er en av deres venner. Med litt hjelp fra Chloe Frazer sporer de opp Marlowes bil og f\xc3\xb8lger noen spor inn til et underjordisk bibliotek, hvor de finner T.E. Lawrences notatbok og et kart som viser Francis Drakes hemmelige reise til Arabia, hvor han p\xc3\xa5 oppdrag fra Dronning Elisabeth I skulle finne den fortapte byen Ubar. Ved \xc3\xa5 dekryptere koder p\xc3\xa5 kartet og i notatboken finner Nate ut at byens koordinater ligger i en Korsfarerkrypt under et slott i Frankrike. Nate og Sully reiser til \xc3\xb8st-Frankrike for \xc3\xa5 finne det forlatte slottet dypt inne i en tett skog. De finner \xc3\xa9n halvdel av en amulett f\xc3\xb8r de blir angrepet av Talbot, som tar amuletten og setter fyr p\xc3\xa5 slottet. Nate og Sully klarer \xc3\xa5 r\xc3\xb8mme, og reiser raskt til Syria._NEWLINE_I Syria m\xc3\xb8ter de Chloe og Cutter, som har funnet ut at Marlowe er lederen for den samme ordenen som Francis Drake tilh\xc3\xb8rte, som fors\xc3\xb8ker \xc3\xa5 \xc3\xb8ke sin makt. Gruppen finner den andre krypten og den andre halvdelen av amuletten, som avsl\xc3\xb8rer at neste ledertr\xc3\xa5d er i Jemen. Etter \xc3\xa5 ha havnet i bakholdsangrep enda en gang, brekker Cutter beinet mens gruppen flykter, og han og Chloe kan ikke bli med Nate og Sully til Jemen._NEWLINE_I Jemen blir Nate tvunget til \xc3\xa5 be om hjelp fra hans fraseparerte kone Elena Fisher, som hjelper dem med \xc3\xa5 finne en underjordisk grav hvor de finner den fortapte bys beliggenhet - et sted i den store Rub al Khali-\xc3\xb8rkenen. N\xc3\xa5r de kommer ut av graven blir Nate truffet av en hallusinogenpil og vandrer av g\xc3\xa5rde alene. Han v\xc3\xa5kner opp p\xc3\xa5 utsiden av en kaf\xc3\xa9 med Marlowe og Talbot, og Marlowe truer og tvinger Nate til \xc3\xa5 fortelle henne hvor den fortapte byen Ubar befinner seg. N\xc3\xa5r Talbot h\xc3\xb8rer hvor Sully befinner seg, bryter Nate seg l\xc3\xb8s og jager Talbot gjennom byen, men blir fanget av piraten Rameses som jobber for Marlowe. Han avh\xc3\xb8rer Nate, og hevder at han holder Sully fanget ombord p\xc3\xa5 et digert, stj\xc3\xa5lent cruiseskip. Nate greier nok en gang \xc3\xa5 r\xc3\xb8mme, og kommer seg ombord p\xc3\xa5 cruiseskipet og finner ut at Rameses ikke har Sully og detonerer en granat slik at skipet starter \xc3\xa5 synke. F\xc3\xb8r Nate kan r\xc3\xb8mme, skyter Rameses et digert vindu p\xc3\xa5 den n\xc3\xa5 tippede b\xc3\xa5ten, slik at vann str\xc3\xb8mmer inn. Dette dreper Rameses, men Nate kommer seg unna i live._NEWLINE_Nate skyldes i land i Jemen og blir gjenforent med Elena, som informerer ham om at Sully faktisk ble fakket av Marlowes menn og tatt med p\xc3\xa5 en konvoi som skal til Rub al Khali-\xc3\xb8rkenen. Sully tvinges til \xc3\xa5 lede dem til Ubar. De bestemmer seg for \xc3\xa5 redde Sully ved \xc3\xa5 snike seg ombord p\xc3\xa5 et lastefly som skal slippe forsyninger ned til Marlowes konvoi. Nate greier \xc3\xa5 infiltrere flyet, men blir oppdaget ombord av Marlowes menn og begynner \xc3\xa5 skyte mot ham som f\xc3\xb8rer til massiv dekompresjon som river flyet fra hverandre. Mens han ligger i fritt fall, greier Nate \xc3\xa5 ta tak i en forsyningspall og \xc3\xa5pne dens fallskjerm slik at han lander trygt. Etter \xc3\xa5 ha vandret rundt i \xc3\xb8rkenen lenge uten vann, blir han reddet av en tropp med menn p\xc3\xa5 hest ledet av en beduin ved navn Salim. Ved beduinenes leir forteller Salim at den fortapte byen Ubar ble \xc3\xb8delagt og forbannet av kong Salomo da han fengslet en ond djinn i en messinganordning og castet inn i hjertet av byen. Salim lover \xc3\xa5 hjelpe Nate og f\xc3\xb8rer ham til Marlowes konvoi, som de \xc3\xb8delegger, f\xc3\xb8r de redder Sully. De rir inn i en sandstorm, men Salim forsvinner midt i stormen da Nate og Sully ankommer utkanten av Ubar, Ubars port._NEWLINE_Idet de ankommer Ubar drikker Nate en slurk med vann fra en fontene. Plutselig ankommer Talbot og skyter Sully, og han d\xc3\xb8r. I sinne over \xc3\xa5 ha mistet Sully begynner Nate \xc3\xa5 jage Talbot, og m\xc3\xb8ter flere av Marlowes menn som synes \xc3\xa5 v\xc3\xa6re besatt av djinnen. Nate kommer til slutt tilbake til sine fulle fem, og finner Sully i live. Det sanne mysteriet om hva som skjedde med Ubars befolkning tusener av \xc3\xa5r siden blir tydelig; da kong Salomo kastet messinganordningen inn i dypet av vannet under byen, vannet byen livn\xc3\xa6rte seg av, besudlet det vannet og ga det en hallusinerende effekt, som fikk Nate til \xc3\xa5 hallusinere og tro at Sully ble skutt. Nate forst\xc3\xa5r n\xc3\xa5 at denne messinganordningen er det Dronning Elisabeth I hadde sendt Francis Drake ut for \xc3\xa5 finne, men etter \xc3\xa5 ha sett hva dette medf\xc3\xb8rte, la han fra seg oppdraget. Nate og Sully g\xc3\xa5r rundt i byen og finner Marlowe, som bruker en vinsj til \xc3\xa5 l\xc3\xb8fte anordningen opp av vannet. Nate og Sully \xc3\xb8delegger vinsjen, og dette f\xc3\xb8rer til at byen begynner \xc3\xa5 kollapse rundt dem. Marlowe og Talbot tvinger Nate og Sully inn i et hj\xc3\xb8rnet, men gulvet under dem kollapser, og Marlowe kastes inn i et synkehull av sand. Til tross for at Nate fors\xc3\xb8ker \xc3\xa5 redde henne, synker hun ned i hullet og d\xc3\xb8r, og tar Drakes ring med seg. Etter at Nate og Sully kjemper mot Talbot, og skyter ham til slutt, blir de reddet av Salim som rir inn og henter dem, og idet de kommer seg ut er byen oppslukt av sand._NEWLINE_Nate og Sully returnerer til flyplassen i Jemen hvor Sully gir Nate tilbake hans giftering, som han har beholdt i skjul siden Nate og Elena ble separert. Elena m\xc3\xb8ter dem, og Nate tilbyr henne hans giftering igjen. De omfavner hverandre og blir enige om at dette er en ny start, og de tre reiser hjemover i Sullys nye sj\xc3\xb8fly.\n_START_SECTION_\nSpillbarhet\n_START_PARAGRAPH_\nUncharted 3: Drake's Deception er et actioneventyr plattformspill som spilles i tredjepersonsvinkel, alts\xc3\xa5 med kamera bak, og man styrer Nathan Drake. Nate har sv\xc3\xa6rt mange ulike animasjoner, og det gj\xc3\xb8r at ham i stand til \xc3\xa5 reagere i henhold til hans omgivelser p\xc3\xa5 en realistisk m\xc3\xa5te. Utviklerne, Naughty Dog, har fokusert mye p\xc3\xa5 realistiske animasjoner i dette spillet. Nate har mange fysiske egenskaper (i spillsammenheng), og kan blant annet sprinte, hoppe, klatre, sv\xc3\xb8mme, balansere over ting, g\xc3\xa5 sakte langs smale kanter, hoppe fra skjulested til skjulested, og andre akrobatiske bevegelser og handlinger. Nate kan ogs\xc3\xa5 angripe fiender p\xc3\xa5 flere ulike m\xc3\xa5ter enn f\xc3\xb8r, og sl\xc3\xa5ssing mot flere fiender p\xc3\xa5 en gang g\xc3\xa5r blant annet mye mer flytende og naturlig n\xc3\xa5. Nate kan utstyres med opp til to ulike v\xc3\xa5pen - et h\xc3\xa5ndv\xc3\xa5pen og et st\xc3\xb8rre v\xc3\xa5pen (rifler, hagler o.l.) - og opp til fire granater. Han kan plukke opp hvilket som helst v\xc3\xa5pen, det v\xc3\xa6re seg v\xc3\xa5pen som ligger p\xc3\xa5 ulike steder i brettene, eller v\xc3\xa5pen fra drepte fiender. Han plukker ogs\xc3\xa5 automatisk opp ammunisjon til v\xc3\xa5pen han b\xc3\xa6rer p\xc3\xa5 fra drepte fiender._NEWLINE_Spilleren kan f\xc3\xa5 Nate til \xc3\xa5 s\xc3\xb8ke dekning bak hj\xc3\xb8rner eller lave vegger og enten sikte eller skyte blindt for \xc3\xa5 drepe fiender. Han kan ogs\xc3\xa5 gjennomf\xc3\xb8re flere snikangrep p\xc3\xa5 fiender som ikke har oppdaget ham: blant annet snike seg opp bak dem og drepe dem med ett angrep, eller \xc3\xa5 slippe seg ned p\xc3\xa5 dem hvis han henger i en kant over dem. Snikeelementene i spillet har blitt forenklet og forbedret. Noen omr\xc3\xa5der krever at spilleren l\xc3\xb8ser noen g\xc3\xa5ter ved \xc3\xa5 bruke Nates notatbok, som inneholder ledertr\xc3\xa5der for \xc3\xa5 l\xc3\xb8se oppgaven.\n_START_SECTION_\nFlerspiller\n_START_PARAGRAPH_\nAkkurat som i Uncharted 2: Among Thieves, tilbyr Uncharted 3 en separat flerspillermodus hvor man kan spille mot andre spillere over internett, b\xc3\xa5de konkurransespill og samarbeidsspill. Uncharted 3 inkluderer en \xc2\xabfree-for-all\xc2\xbb-modus i tillegg til vanlige modusene som \xc2\xabTeam Deathmatch\xc2\xbb (hvor to lag kjemper mot hverandre) og mer. Man skal i tillegg kunne modifisere v\xc3\xa5pen, endre utseende, kl\xc3\xa6r og andre ting ved karakteren man styrer, og dynamiske endringer i milj\xc3\xb8- og omgivelser i brettene ettersom ulike ting skjer. Man kan ogs\xc3\xa5 finne ulike skatter, som i spillets kampanje, som kan bli brukt som valuta for \xc3\xa5 kj\xc3\xb8pe nye karakterer, nye kl\xc3\xa6r, v\xc3\xa5pendeler og mer._NEWLINE_Et nytt vennesystem (\xc2\xabBuddy System\xc2\xbb) gj\xc3\xb8r at man i starten av hver kamp blir koblet opp mot en annen spiller, enten en tilfeldig spiller eller en spiller fra vennelisten. I tillegg til flere ting man kan gj\xc3\xb8re sammen (som \xc3\xa5 h\xc3\xa5ne en fiende vennene drepte sammen), kan man etter \xc3\xa5 ha d\xc3\xb8dd velge \xc3\xa5 gjenoppst\xc3\xa5 ved vennen s\xc3\xa5 lenge han ikke er d\xc3\xb8d eller ikke i kamp. For \xc3\xa5 gj\xc3\xb8re flerspillermodusen mer fleksibel og tilgjengelig, s\xc3\xa5 flere forbedringer har blitt gjort med logistikken: man kan blant annet bli med i en kamp som allerede er i gang, og to ulike PlayStation Network-brukere spille sammen ved delt skjerm p\xc3\xa5 \xc3\xa9n konsoll. N\xc3\xa5r en kamp ender eller holder p\xc3\xa5 \xc3\xa5 ende uavgjort, g\xc3\xa5r kampen over i en elimineringsfase hvor alle spillerne f\xc3\xa5r kun ett liv og m\xc3\xa5 drepe alle p\xc3\xa5 motstanderlaget f\xc3\xb8r alle p\xc3\xa5 sitt eget lag blir drept p\xc3\xa5 begrenset tid.\n_START_SECTION_\nUtvikling\n_START_PARAGRAPH_\nAt Uncharted 3 var under utvikling ble f\xc3\xb8rst avsl\xc3\xb8rt av Entertainment Weekly 9. desember 2010. Spillet ble offisielt annonsert i 2010 p\xc3\xa5 den \xc3\xa5rlige Spike Video Game Awards den 11. desember 2010 hvor den f\xc3\xb8rste traileren viste et bord dekket med arabisk-relaterte ting._NEWLINE_Regiss\xc3\xb8ren Justin Richmond forklarte under utviklingen at spillet spillet vil f\xc3\xb8les mer \xc3\xa5pent og fritt enn de tidligere Uncharted-spillene hovedsakelig p\xc3\xa5 grunn av den nye funksjonen som lar spilleren endre utseendet p\xc3\xa5 karakterene. Han uttalte at spillet ikke er et spill med en \xc3\xa5pen verden, og at Uncharted-spill aldri vil bli spill med \xc3\xa5pne verdener, men at de vil fors\xc3\xb8ke \xc3\xa5 gj\xc3\xb8re s\xc3\xa5 spillet f\xc3\xb8les mer \xc3\xa5pent. Hvorvidt PlayStation Move ville bli st\xc3\xb8ttet i spillet eller ikke, uttalte Naughty Dog f\xc3\xb8lgende: \xc2\xabEt godt PlayStation Move-spill er et spill som er utviklet rundt PS Move, og vi startet utviklingen av Uncharted 3 lenge f\xc3\xb8r det ble mulig. Det ville ha v\xc3\xa6rt sv\xc3\xa6rt vanskelig \xc3\xa5 endre p\xc3\xa5 dette. Vi pr\xc3\xb8vde \xc3\xa5 gj\xc3\xb8re et par ting, men det ble ikke spesielt bra.\xc2\xbb\n_START_SECTION_\nOppf\xc3\xb8lger\n_START_PARAGRAPH_\nI et intervju i Official PlayStation Magazine UK om Uncharted 4 snakker Justin Richmond om nye retninger serien kan ta i fremtiden. If\xc3\xb8lge Richmond har Nate fortsatt mye \xc3\xa5 tilby, og studioet vil fortsette \xc3\xa5 lage Uncharted-spill s\xc3\xa5 lenge fansen vil ha dem._NEWLINE_Naughty Dog har sagt at fremtidige titler m\xc3\xa5 leve opp til en sv\xc3\xa6rt h\xc3\xb8y kvalitativ standard. I et intervju med IGN, sier Naughty Dogs Keith Guerrette at all suksessen har gjort studioet litt mer forsiktige og tilbakeholdne, i frykt for \xc3\xa5 gj\xc3\xb8re noe som \xc2\xab\xc3\xb8delegger\xc2\xbb spillserien._NEWLINE_P\xc3\xa5 Facebook skal en bruker ved Neogaf-forumet ha funnet bilder som avsl\xc3\xb8rer at tittelen p\xc3\xa5 det neste Uncharted-spillet skal v\xc3\xa6re \xc2\xabUncharted 4: Eye of Atlantis\xc2\xbb. Dette er naturligvis ikke bekreftet at Naughty Dog, og det er store sjanser for at det ikke stemmer."